SKRIFTLIG FORESPØRGSEL E-1226/02

af Robert Goebbels (PSE) til Kommissionen

(29. april 2002)

Om: Placering af Kommissionens tjenestegrene for folkesundhed

Visse af Kommissionens tjenestegrene, der beskæftiger sig med folkesundhed, sundhedsbeskyttelse, hygiejne og sikkerhed på arbejdspladsen, skal ifølge traktaten og protokoller knyttet hertil være placeret i Storhertugdømmet Luxembourg.

Ikke desto mindre kræver visse fremtrædende personer i Kommissionen, at alle aktiviteter vedrørende EU's folkesundhedspolitik samles i Bruxelles. Generaldirektør R. J. Coleman har således foreslået, at hele Direktoratet for Folkesundhed (SANCO G) placeres i Bruxelles, og argumenterer herfor med følgende bemærkning: På baggrund af en intern revisionsrapport om situationen for personalet i Luxembourg (stor rotation

på grund af uvisheden om placering, stor arbejdsbyrde og motivationsproblemer), har Direktoratet for Administration accepteret ansættelse af midlertidigt ansatte til en række faste stillinger samt oprettelsen for nylig af en afdeling under Folkesundhedsdirektoratet i Bruxelles. Som hovedargument for direktoratets overførsel til Bruxelles anfører generaldirektøren således uvisheden om bibeholdelse af dette direktorat i Luxembourg, mens det er den selv samme generaldirektør, der står bag denne uvished, den voldsomme arbejdsbyrde og løsningen med at ansætte midlertidig arbejdskraft i stedet for tjenestemænd.

1. Agter Kommissionen at følge traktaten og protokollerne og sørge for optimale arbejdsforhold for det pågældende direktorat i Luxembourg?

2. Vil Kommissionen ophøre med at ansætte midlertidigt ansatte (med tjenestested i Bruxelles) og i stedet oprette tjenestemandsstillinger i Luxembourg?

3. Ville det ikke være mere logisk at udbygge Generaldirektoratet for Sundhed i Luxembourg, så det bliver i stand til at udvikle den politik for offentlig sundhed, der er ønsket i Amsterdam-traktaten den traktat, der også gav Luxembourg til opgave at samle visse af Kommissionens tjenestegrene? Mener Kommissionen, at det er nødvendigt at bevæge sig i modsat retning i forhold til medlemsstaternes bestræbelser på at gennemføre decentralisering (bl.a. ved at anvende den nye informations- og kommunikationsteknologi) og favorisere en administrativ koncentration i Bruxelles?

Svar afgivet på Kommissionens vegne af Neil Kinnock

(9. juli 2002)

1. For at sikre, at Kommissionen kan fungere tilfredsstillende, og forbedre produktiviteten og koordineringen mellem de forskellige tjenestegrene, er det vigtigt at fordele Kommissionens tjenestegrenes arbejdsopgaver på en sammenhængende, meningsfuld måde til afdelingerne på de forskellige arbejdssteder. Kommissionen har derfor revideret den enkelte tjenestegrens situation i lyset af dette formål. I enhver aktion, der måtte følge af denne revision, vil der naturligvis blive taget fuldt hensyn til traktaterne og protokollerne, og den vil først blive gennemført efter de relevante høringer.

2. Af årsager, der ligger uden for Kommissionens og dens tjenestegrenes kontrol, har det vist sig vanskeligt at tiltrække tilstrækkeligt kvalificeret personale til ledige faste stillinger i generaldirektoratet for folkesundhed i Luxembourg. Da der ikke findes reservelister over specialuddannet personale, har det følgelig været nødvendigt at ansætte midlertidigt ansatte i visse faste stillinger. Problemet er ikke begrænset til direktoratet for folkesundhed i Luxembourg, og Kommissionen håber derfor, at de nye reservelister, som snart foreligger efter afslutningen af ansættelsesprøverne i 2001, vil kunne medvirke til at lette dette generelle problem. Desuden undersøger Kommissionens tjenestegrene spørgsmålet om, hvornår der skal iværksættes nye udvælgelsesprocedurer for specialister på folkesundhedsområdet.

3. Kommissionen vil gerne påpege, at det i offentlighedens interesse i mange år har været nødvendigt periodisk at omstrukturere generaldirektoraterne både internt og indbyrdes, med henblik på at kunne tage skyldigt hensyn til ændrede politiske behov og realiteter. Blandt andre ændringer, som Kommissionen foretog i oktober 1999, omdannede den derfor direktoraterne for hhv. folkesundhed, fødevaresikkerhed, dyresundhed og plantesundhed samt forbrugerbeskyttelse til et nyt Generaldirektorat for Sundhed og Forbrugerbeskyttelse for at opnå den størst mulige synergieffekt ved at integrere disse politiske områder. Generaldirektoratet har nu en hovedarbejdsplads, som er placeret i Bruxelles, og to decentraliserede en i Luxembourg og en i Grange, Irland. Kommissionen mener derfor ikke, at det hverken ville være hensigtsmæssigt, økonomisk eller berettiget rent politisk at opløse dette nye generaldirektorat ved at oprette et særskilt generaldirektorat for sundhed. Omlægningerne af Kommissionens tjenestegrene i Luxembourg er ikke motiveret af ønsket om centralisering, den er direkte relateret til et forsøg på at sikre den mest rationelle og effektive ressourceudnyttelse, hvor der tages skyldigt hensyn til de overordnede personaleforpligtelser i Storhertugdømmet og personalets faglige interesser.

Af mange forskellige grunde og til forskel fra de andre institutioner arbejder Kommissionens tjenestegrene på forskellige arbejdspladser, der er spredt ud over mange af EU's nuværende medlemsstater. Der er intet ønske om at favorisere en administrativ koncentration i Bruxelles. Da det samlede antal personer, der er er ansat i Kommissionen enten, som fastansatte eller midlertidigt ansatte, ligger i nærheden af 25 000 (hvoraf omkring 17 000 i Bruxelles), er der intet ønske om at skabe en administrativ koncentration af nogen som helst art nogen som helst steder.